AVTOMOTOTRANSPORT VOSITALARI UChUN RO‘YXATDAN O‘TKAZISh DAVLAT RAQAMI BELGILARINING YaNGI NAMUNALARINI BOSQIChMA-BOSQICh JORIY ETISh MUDDATLARINI UZAYTIRISh TO‘G‘RISIDA

O‘zbekiston Respublikasi Vazirlar Mahkamasining “Avtomototransport vositalari uchun ro‘yxatdan o‘tkazish davlat raqami belgilarining yangi namunalarini joriy etish chora-tadbirlari to‘g‘risida” 2007-yil 27-iyundagi 131-son qarorining sifatli bajarilishini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Ichki ishlar vazirligining avtomototransport vositalari va ularning tirkamalari (yarim tirkamalari) uchun ro‘yxatdan o‘tkazish davlat raqami belgilarining yangi namunalarini bosqichma-bosqich joriy etish muddatlarini 2013-yil 1-yanvargacha uzaytirish to‘g‘risidagi taklifi qabul qilinsin.
 2. Vazirlar Mahkamasining “Avtomototransport vositalari uchun ro‘yxatdan o‘tkazish davlat raqami belgilarining yangi namunalarini joriy etish chora-tadbirlari to‘g‘risida” 2007-yil 27-iyundagi 131-son qarori 2-bandining uchinchi xatboshidagi “2011-yil 1-yanvargacha” so‘zlari “2013-yil 1-yanvargacha” so‘zlari bilan almashtirilsin. 
 3. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari B.A. Xo‘jayev va O‘zbekiston Respublikasi Ichki ishlar vaziri B.A. Matlyubov zimmasiga yuklansin.